Kuldne retriiver
Kuldne retriiver on koeratõug retriiveri tõutüübist. Kuldne retriiver aretati jahikoeraks, kes toob jahimehele kätte tabatud linnu (eriti veelinnu). Kuldsed retriiverid armastavad vett ja neid on üsna lihtne treenida. Kuldne retriiver on pikakarvaline tõug, kelle tihe aluskarv hoiab hästi sooja välistingimustes ning sile pealiskarv tõrjub vett. Tõug sobib väga hästi elama maapiirkondadesse, vajab palju liikumisvõimalust õues, kuid teda on soovitatav hoida aiaga piiratud maa-alal, sest on kalduvus minna hulkuma. Kuldne retriiver sobib hästi juht- või abikoeraks pimedatele ja kurtidele, päästekoeraks jms. Sõbraliku ja leebe iseloomu tõttu ei sobi ta valvekoeraks, kuid on väga populaarne lemmikloom.